Erődemonstrációra készülnek a sárgamellényesek | Euronews
Erődemonstrációra készülnek a sárgamellényesek
Írta: Andrea Hajagos és AFP • A legfrissebb fejlemények: 23/11/2018
Majdnem egy hete tart az úgynevezett sárgamellényes tüntetés Franciországban. A magas üzemanyagárak ellen tiltakozók utakat zártak le, illetve különböző módszerekkel igyekeznek lassítani a közlekedést.
Volt, hogy erőszakba torkollott a demonstráció, de mostanra minden nyugodt. Csökkent a mozgalom lendülete. Nicolas Hulot, a Macron-kormány volt környezetvédelmi minisztere még augusztusi lemondása előtt döntött a jövedéki adó emeléséről, ami mellett továbbra is kiáll, de csak nagyobb szociális támogatás mellett.
- Nem bántam meg, és szerintem ezt a döntést meg is értették. Úgy érzem, - de ezt majd az idő igazolhatja - hogy ez túl nagy feszültséget okozott. Támogattam ezt a szabályt, és most is kiállok mellette. De csak akkor, ha az valódi szociális támogatással jár együtt - mondta a volt miniszter, majd a riporter kérdésére hozzátette: ez az, ami jelenleg hiányzik, és ezt ki kell mondani.
Most szombaton kiderül, milyen erős a mozgalom. A sárgamellényesek hatalmas demonstrációt hirdettek Párizsba, amit a rendőrség nagy erőkkel biztosít majd.
- Remélem, hogy a párizsi körgyűrűn kívül élő emberek most visszaveszik az országuk fővárosát, és hogy a párizsiak támogatásával elfoglalják az utcákat a sárga mellényeikben, vagy 5 kilométer per órával vezetnek majd az utakon - mondta az egyik szervező, Franck Buhler.
Egy felmérés szerint a franciák 77 százaléka még mindig támogatja a mozgalmat.